¿Chumngechi trokikefimi tami papeltufiel Biblia? ¿Afeluwkeymi? Kam ¿füshküduamelkeeymew? Chumngechi tami papeltufiel kelluaeymu tami küme duamal ka tami doy ayüwal ti papeltun mu. Inaduamaiñ chem chumal.
Kintunge kiñe Biblia manelfalngelu ka adümfalngelu. Dullilmi kiñe Biblia, adümfalngenolu kam wirintukungenolu chumngechi tati pu che ñi dunguken famülke mu, fey afeluwafuymi tami papeltufiel. Feymu kintunge kiñe Biblia adümfalngelu, fey ñi puwal tami piwke mu. Welu ka müley ñi manelfalngeal ka ñi küme rulpadungungeel. *
Fillke elektroniko chemkün kelluafeymu. Famülke mu tati Biblia müley papel mu, welu kafey müleafuy tami elektroniko chemkün mu. Kiñeke Biblia papeltungeafuy internet mu, kam entungeafuy ñi papeltungeal komputador mu, tablet kam celular mew. Kiñeke nieyngün fillke kellun ñi inaduamal kakelu versikulo nüwkülelu kam trürümafiel kakelu rulpadungungeelchi Biblia. Newe ayünolmi tami papeltual, fey allkütuafuymi ti Biblia. Fentren che ayükey ñi allkütuafiel mikro mu amulelu, küchatumekelu kam kangelu küdaw mu ñi femngekeel. Tüfachi kellun mu dulliafuymi chuchi tami doy ayüfiel.
Allmalltunge ti fillke kellun tami chillkatuafiel ti Biblia. Tüfa kelluaeymu tami entual doy kümeke kimeltun tami papeltun mu. Müley fillke mapa pengelkelu ti mapu ñi nütramkangeel Biblia mu, tüfa kelluaeymu tami kimal chew ñi mülen tami papeltuel, ka tami rakiduamal chumngechi rupay ti dungu. Chem tripakelu tüfachi chillka mu kam jw.org mu, kelluafeymu tami küme inaduamafiel ti Biblia.
Fillke dungu femafuymi. Afeluwülmi tami papeltuafiel kom ti Biblia, Genesis puwal Apokalipsi mu, eluwafuymi ñi chillkatuafiel kiñe trokiñ tami ayüniefiel. Küpa kimülmi kiñe che Biblia mew nütramkangelu, chillkatuafuymi kiñeke trokiñ feychi che mu nütramkalu. Tati wichulechi dungu "Tami doy kimafiel ti Biblia, ngüneduamnge tati pu che ñi nütramkangeel tüfa mu", pengeli epu dungu tami femafel. Kafey papeltuafuymi trokiñke dungu Biblia mu, kam chumngechi ñi rupan ti dungu. Mangeluwayiñ tami femürpual.
^ parr. 4 Manelfalngelu, rüfngelu ñi feypin ka adümfalngelu trokikefi fentren che tati Traducción del Nuevo Mundo de las Santas Escrituras. Pu Dungukelu Iney Ngen Jewba entukeyngün tüfachi Biblia, ka rulpadungungey 130 kewün dungu mu. Entuafuymi tüfachi Biblia ti sitio jw.org internet mu, kam entuafuymi ti küdaw-we JW Library. Kafey ayülmi, pu Dungukelu Iney Ngen Jewba elelmeafeymu kiñe Biblia tami ruka mew.